Miklar líkur eru taldar á að fleiri kjósendur en áður lýsi með einhverjum hætti óánægju sinni með stjórnmálaflokka og -menn í þingkosningunum á laugardaginn . Til þess hafa kjósendur ýmsar leiðir . Þá fyrstu að mæta einfaldlega ekki á kjörstað og neyta þar með ekki atkvæðisréttar síns . Í öðru lagi er hægt að skila auðum atkvæðaseðli eða ógilda hann á einhvern annan hátt og í þriðja lagi er hægt að strika yfir nöfn frambjóðenda á þeim lista sem viðkomandi kjósandi kýs , eða breyta röð frambjóðenda . Kjósendur á kjörskrá eru að þessu sinni nærri 228 þúsund talsins . Hefur þeim fjölgað um 3% frá þingkosningunum í maí 2007 . Þá var ríflega 221 þúsund manns á kjörskrá og á kjörstað mættu rétt rúmlega 185 þúsund , eða 83,6% . Er það lélegasta kjörsókn frá stofnun lýðveldisins . Fyrir tveimur árum var hlutfall auðra seðla 1,4% af greiddum atkvæðum og 1% árið 2003 . Ógildir seðlar voru hvorum tveggja kosningum aðeins 0,2% . Einar Mar Þórðarson stjórnmálafræðingur bendir á að í könnunum Gallup að undanförnu hafi um 12% aðspurðra sagst ætla að skila auðu á kjörstað . Það sé óvenjuhátt hlutfall miðað við síðustu kosningar og erfitt að ráða í hver raunin verði í kjörklefanum . Einar Mar telur engu að síður miklar líkur á að fleiri kjósendur muni skila auðu en áður . „ Það eru ákveðin skilaboð fólgin í því að mæta á kjörstað og skila auðu , það eru sterkari skilaboð en að sitja heima og kjósa ekki , “ segir Einar og telur jafnframt að meira verði um útstrikanir og breytingu á röð frambjóðenda , einkum vegna mikillar umræðu um persónukjör . Fordæmi fyrir útstrikunum Töluvert var um útstrikanir á listum í síðustu þingkosningum , einkum tveggja frambjóðenda Sjálfstæðisflokksins , Björns Bjarnasonar í Reykjavíkurkjördæmi suður og Árna Johnsens í Suðurkjördæmi . Færðust þeir Árni og Björn niður um sæti en 21,4% kjósenda Sjálfstæðisflokksins í Suðurkjördæmi strikuðu yfir nafn Árna og 18,1% kjósenda flokksins í Reykjavík strikuðu yfir nafn Björns . Nokkrar breytingar voru gerðar á reglum um útstrikanir við samþykkt laga um alþingiskosningar árið 2000 . Tekin var aftur upp svonefnd Borda-regla en hún var notuð í ýmsum útgáfum hér á landi til ársins 1987 . Takmarkanir eru settar á beitingu reglunnar , m.a. að útstrikanir taka aðeins til sæta kjördæmakjörinna aðalmanna og varamanna þeirra . Þar sem kosnir eru t.d. tveir menn og því fjórum mönnum listans reiknuð atkvæði þurfa a.m.k. 20% kjósenda listans að strika út 2. mann listans til þess að fella hann úr aðalmannssæti í varamannssæti ef engar aðrar breytingar eru gerðar . Ástráður Haraldsson , formaður landskjörstjórnar , segir að þeim tilmælum hafi nýlega verið beint til yfirkjörstjórna að við frásögn af atkvæðagreiðslu nk. laugardag yrðu auðir seðlar tilgreindir sérstaklega . Þetta hafi verið gert vegna umræðu um að líkur séu á mörgum auðum seðlum að þessu sinni . Hann segir kosningalögin sem slík ekki segja til um flokkun atkvæða , að öðru leyti en því að auðir seðlar eru skilgreindir sem ógild atkvæði . Bendir Ástráður á að í skýrslum Hagstofu að loknum kosningum hafi verið gerður munur á auðum og ógildum atkvæðum . Hvað segja lögin ? a . ef kjörseðill er auður b . ef ekki verður séð við hvern lista er merkt eða ef ekki verður séð með vissu hvort það sem stendur á utankjörfundarseðli getur átt við nokkurn af listum sem í kjöri eru c . ef merkt er við fleiri listabókstafi en einn eða tölumerkt nöfn á fleiri listum en einum eða skrifaðir fleiri en einn listabókstafur á utankjörfundarseðil d. ef áletrun er á kjörseðli fram yfir það sem fyrir er mælt eða annarleg merki sem ætla má að sett séu af ásettu ráði til að gera seðilinn auðkennilegan e. ef í umslagi með utankjörfundarseðli er annað eða meira en einn kjörseðill f. ef kjörseðill er annar en kjörstjórn eða kjörstjóri hefur löglega afhent